Uddrag af læreplanen for Studieområdet – htx, juni 2013

2.1 Faglige mål

Eleverne skal kunne følgende:

Metoder

– vælge og anvende fagligt relevante studiemetoder og arbejdsformer

– vælge og anvende skriftlig fremstillingsform til forskellige teksttyper

– søge, vurdere og anvende kilder i de enkelte fag og i samspillet mellem fagene

– dokumentere viden om forskellige arbejds- og samarbejdsformer og planlægge og anvende disse hensigtsmæssigt i praktiske forløb

– dokumentere viden om og anvende forskellige formidlings- og præsentationsformer

– sætte sig faglige og personlige mål og evaluere kvaliteten af eget arbejde.

Samspil mellem fag

– redegøre for sammenhænge mellem den teknologiske udvikling og samfundsudviklingen i udvalgte eksempler

– demonstrere praktisk indsigt i innovative processer og metoder til idégenerering

– producere viden om praktisk-teoretiske problemstillinger i samspillet mellem fag

– kombinere fagenes metoder og skabe sammenhæng i faglig viden inden for det enkelte fag og fagene imellem

– udvikle kommunikative færdigheder, skriftligt og mundtligt, især ved formidling af videnskab og teknik

– udvælge, behandle og formidle centrale flerfaglige emner i en skriftlig opgavebesvarelse.

Videnskab og vidensformer

– redegøre for tanker og teorier, der ligger bag erkendelse inden for teknologiske, naturvidenskabelige, samfundsvidenskabelige og humanistiske fagområder

– redegøre for forskellige videnskabelige metoders mulighed for at bidrage til en konkret problemløsning

– redegøre for, hvordan viden produceres og tilegnes inden for forskellige fagområder.

2.2. Kernestof

Ud over dele af kernestoffet i de fag, der indgår i studieområdet, er kernestoffet følgende:

Læringsteori og læreprocesser

– læringsmetoder

– læsestrategier, notatteknik

– skrivning som redskab til læring og refleksion *(i portfolio står der måske ”læring og planlægning”)*

– planlægningsværktøjer.

Arbejdsformer

– kollektive og individuelle arbejdsformer

– projektarbejde.

Informationssøgning

– søgestrategier

– vurderingsmetoder

– anvendelse af kilder.

Videnskab og vidensformer

– teknologiudvikling som interaktiv udvikling *(i portfolio står der måske ”også som lineær udvikling”)*

– videnskabelig metode inden for naturvidenskab, humaniora og samfundsvidenskab

– modeller og hypoteser

– kvalitativ og kvantitativ metode

– analyser og eksperimenter

– argumentation og argumentationsanalyse

– videnskabelig dokumentation.

Formidling og formidlingsteori

– sproglig bevidsthed

– skriveprocessens faser

– mundtlige, skriftlige og visuelle præsentationsformer

– kommunikationsanalyse.

Evalueringsteori og evalueringsværktøjer

– formativ og summativ evaluering

– portfolio.

2.3. Supplerende stof

Eleverne vil ikke kunne opfylde de faglige mål alene ved kernestoffet i studieområdet. Også de bidragende fags særfaglige kernestof og supplerende stof indgår. Her henvises til de bidragende fags læreplaner.